กฎหมายห้ามมีเพศสัมพันธ์ ก่อนแต่ง-นอกสมรส ในอินโดนีเซีย มีรายละเอียดอย่างไร
รัฐสภาอินโดนีเซียมีอนุมัติการปรับแก้กฎหมาย โดยสั่งห้ามมีเพศสัมพันธ์ก่อนแต่งงาน และนอกสมรส รวมถึงปรับแก้ข้อกฎหมายอาญาแบบยกเครื่องใหม่ ท่ามกลางเสียงวิพากษ์วิจารณ์ว่า ลิดรอนเสรีภาพ และนำประเทศก้าวถอยหลัง

รองประธานสภาผู้แทนราษฎรอินโดนีเซีย ซุฟมี ดาสโก อาห์หมัด ประกาศอนุมัติการปรับแก้ประมวลกฎหมายอาญาฉบับใหม่ ว่าด้วยการมีเพศสัมพันธ์ก่อนสมรส และนอกสมรส หลังได้รับเสียงข้างมากอย่างล้นหลามในที่ประชุมรัฐสภา

“เราพยายามตอบสนองกับทุกฝ่าย และรับฟังทุกความคิดเห็น แต่ถึงเวลาแล้วที่เราจะตัดสินใจครั้งประวัติศาสตร์ ถึงการปรับแก้ประมวลกฎหมายอาญา และทิ้งประมวลกฎหมายเดิมยุคอาณานิคมที่เราสืบทอดมา ไว้ข้างหลัง” ยาซอนนา เลาลี รัฐมนตรีกระทรวงกฎหมายและสิทธิมนุษยชน ประกาศต่อรัฐสภา 

“ประมวลกฎหมายเก่าที่เป็นมรดกของเนเธอร์แลนด์ จะไม่มีผลอีกต่อไป” บัมบัง วูร์ยานโต ส.ส. กล่าว

กลุ่มเคลื่อนไหวด้านสิทธิมนุษยชนประท้วงต่อต้านการออกกฎหมายใหม่ และปรับแก้กฎหมายดังกล่าว ว่าเป็นการบั่นทอนเสรีภาพของประชาชน และเป็นการนำประเทศก้าวถอยหลังไปสู่ระบอบที่ยึดความเชื่อตามศาสนาอย่างเคร่งครัด และตีความตามตัวอักษร

ไม่เพียงเท่านั้น ยังเกิดความวิตกว่า การปรับแก้กฎหมายครั้งนี้ จะส่งผลกระทบอย่างหนักต่อชุมชนผู้มีความหลากหลายทางเพศ หรือ LGBTQ ซึ่งการแต่งงานของคู่รักเพศเดียวกันในอินโดนีเซีย ยังไม่ได้รับอนุญาต

เมื่อวันจันทร์ (5 ธ.ค.) ประชาชนกว่า 100 คน ได้ออกมาชุมนุมต่อต้านการผ่านร่างกฎหมายและปรับแก้กฎหมายดังกล่าว โดยชูธงสีเหลือง มีข้อความว่า “คัดค้านการอนุมัติแก้ประมวลกฎหมายอาญา” รวมถึงการแสดงเชิงสัญลักษณ์โปรยกลีบดอกไม้ลงบนแผ่นผ้า เพื่อไว้อาลัยถึงกฎหมายอินโดนีเซีย
ข่าวสารทั่วไป สถิติต่างๆ